Predkladacia správa

	Vypracovanie dodatku k návrhu zákona o verejnom obstarávaní – nové znenie, ktorý bol vypustený z programu 143. schôdze vlády SR zo 7. septembra 2005, vyplynulo z následne uskutočnených rokovaní. K predmetnému návrhu zákona sa 13. a 19. septembra 2005 uskutočnili rokovania na Ministerstve financií Slovenskej republiky s predstaviteľmi Ministerstva financií Slovenskej republiky, Ministerstva spravodlivosti Slovenskej republiky a Ministerstva práce, sociálnych vecí a  rodiny Slovenskej republiky. Na Ministerstve zdravotníctva Slovenskej republiky sa uskutočnilo rokovanie 19. septembra 2005. Zo záverov rokovaní vyplynulo zapracovať do predloženého návrhu zákona o verejnom obstarávaní pripomienky predložené na týchto rokovaniach.  

	Účelom predkladaného dodatku k návrhu zákona o verejnom obstarávaní je upraviť 
v návrhu zákona najmä možnosť preukazovania splnenia podmienok účasti týkajúce 
sa osobného postavenia formou čestného vyhlásenia, zaviesť systém spoplatnenia námietok, pokryť všetky možné konflikty záujmu člena komisie na vyhodnotenie ponúk, rozšíriť kompetencie Úradu pre verejné obstarávanie a zvýšiť transparentnosť procesu verejného obstarávania, zaviesť sankcie aj pre osoby vykonávajúce činnosti vo verejnom obstarávaní, vyňať obstarávanie zdravotnej starostlivosti, liekov a zdravotníckych pomôcok zdravotnou poisťovňou spod aplikácie zákona o verejnom obstarávaní.